# Agustí Cerdà i Argent

### De Viquipèdia

Agustí Cerdà i Argent és un polític valencià, diputat des de l'any 2004 i president d'Esquerra Republicana del País Valencià des de la seva refundació al setembre de l'any 2000. Va nèixer a Canals (Costera) el 8 de desembre de 1965.

En la seva joventut va ser membre del secretariat permanent del Bloc d'Estudiants Agermanats (BEA) de 1983 a 1988 i membre fundador de la Assemblea d'Estudiants Nacionalistes (AEN). El 1985 ingressa en el Moviment de Defensa de la Terra i posteriorment ingressa en el Partit Socialista d'Alliberament Nacional (PSAN) el 1985 romanent en ell fins el 1993 i arribant a formar part de la seva executiva. Durant aquest període és un dels fundadors de l'organització independentista juvenil Maulets.

El 1987 va ser contractat per la Fundació Ausiàs March, entitat organitzadora dels Premis Octubre, per a ocupar-se de la classificació de 10.000 documents que conformen l'arxiu actual dels Moviments Socials i Obrers, el més important fons documental sobre els moviments socials i polítics valencians.

És membre d'Acció Cultural del País Valencià (ACPV) des de 1984, associació de la qual va arribar a ser gerent entre 1992 i 1996 i del butlletí de la qual es va fer càrrec com director a l'octubre de 1989. També ha estat coordinador del Casal Jaume I de València. És membre de la Societat Catalana de Geografia, de Ça Revolta i de la Societat Coral El Micalet.

El 5 de maig de 1995 va ser un dels encarregats de l'organització d'una manifestació a València entorn de la plataforma cívica Bloc de Progrés Jaume I. El 1997 inaugura el que seria el primer dels vint-i-cinc Casals Jaume I, el d'Alacant. El 1999 funda, juntament amb altres personalitats provinents del Bloc de Progrés Jaume I, el Front pel País Valencià, organització que concorrerà a les eleccions espanyoles de 2000 coaligada amb Esquerra Republicana, llista en la qual va anar com número u per la circumscripció de València.

Al juliol de 2000 el Front pel País Valencià s'integra a Esquerra Republicana. Al setembre del mateix any es crea Esquerra Republicana del País Valencià fruit de la unificació del Front amb ERC. En aquell Congrés Fundacional, va ser triat president d'ERPV i com a tal és també membre de les executives nacional i permanent del partit. Va ser cap de llista per València en les eleccions valencianes de 2003 i en les eleccions espanyoles de 2004 obtingué acta de diputat per Barcelona.

És president de la Comissió Mixta de Relacions amb el Defensor del Poble, portaveu a la Comissió de Justícia i a la Comissió d'Interior.

## [edita] Enllaços externs

- Agustí Cerdà

Obtingut de "http://ca.wikipedia.org../../../a/g/u/Agust%C3%AD_Cerd%C3%A0_i_Argent_7186.html"

Categories: Polítics valencians | ERC | Diputats

##### Views

- Article
- Discussió
- Revisió actual

##### Cerca

##### En altres llengües

- English
- Español